tartuNLP/wikipedia-smugri-20251201 huggingface dataset:
Dandanqanin taistelu

Dandanqanin taistelu oli Dandanqanissa nykyisessä Turkmenistanissa 23. toukokuuta 1040 käyty taistelu ghaznavidien ja seldžukkien välillä. Seldžukkien jousiratsumiesten onnistui voittaa ghaznavidien raskaammin aseisettu suuri armeija ja valloittaa ghaznavidien valtakunnan länsiosat. Aiemmin mahtavista ghaznavideista tuli myöhemmin käytännössä seldžukkien vasalleja.
Tausta.
Nykyisen Afganistanin Ghaznista käsin hallinnut ghaznavidihallitsija Mahmud Ghaznilainen oli luonut noustuaan valtaan vuonna 997 suuren valtakunnan valloitusretkillään Afganistanissa, Intian niemimaalla ja Persiassa. Mahmud kuoli vuonna 1030 ja samoihin aikoihin alueelle oli alkanut muodostua ghaznavidien tavoin toinen turkkilainen valtakunta. Seldžukit alkoivat työntyä Mahmudin seuraajan Masud I:n valtakaudella Amudarjan yli ghaznavidien hallitsemaan Khorasaniin. Ghaznavidit olivat tuolloin sidottuja sotiinsa Pandžabissa, mutta lopulta vastatakseen seldžukkien muodostamaan uhkaan Masud päätti tehdä suuren sotaretken Transoksaniaan.
Taistelu.
Dandanqanin taistelu käytiin 23. toukokuuta 1040 nykyisen Turkmenistanin Dandanqanissa. Dandanqan oli pieni kaupunki Karakumin aavikolla jonkin matkan päässä Mervin kaupungista. Mahmud oli johtanut paikalle suuren ghaznavidiarmeijan, johon kuului esimerkiksi raskasta ratsuväkeä ja sotanorsuja. Armeija oli kuitenkin heikentynyt alueella vallinneen kuivuuden ja nälänhädän takia. Seldžukkiarmeija käsitti noin 16 000 miestä ja heitä johtivat veljekset Toghril Beg ja Chaghri Beg. Raskaammin aseistettu ghaznavidiarmeija kärsi perusteellisen tappion nopeammin liikkuville seldžukkien ratsujousimiehille. Ghaznavideja johtanut Masud pääsi itse pakenemaan taistelukentältä.
Seuraukset.
Ghaznavidit menettivät taistelun jälkeen koko valtakuntansa länsipuoliskon seldžukeille. Heidän onnistui kuitenkin pitää hallussaan Kabulin laakso ja Pohjois-Intia. Seldžukit olivat joka tapauksessa nousseet heidän tilalleen alueen voimakkaimmaksi turkkilaiseksi valtakunnaksi. Ghaznavidit tekivät myöhempien hallitsijoidensa kausilla rauhan seldžukkien kanssa, mutta samalla heistä tuli käytännössä heidän vasallejaan.
Anna-Liisa Lehessaari

Anna-Liisa Lehessaari (s. 1960 ) on puheanalyysin kehittäjä Helsingin yliopistosta. Tunnetaan myös nimellä Anna-Liisa Nieminen. Hän väitteli Helsingin yliopistossa 1996 ensimmäisenä professori Antti Iivosen oppilaista.
Jari Karppinen

Jari Karppinen (s. 1957 Lahti) on lahtelainen jalkapallofani ja lakimies.
Karppinen syntyi perheeseen, jossa kannatettiin Lahden Reipasta. Lahtelaisten jalkapalloseurojen yhdistymisen jälkeen vuonna 1996 Karppisesta tuli FC Lahden kannattaja. Hän käy vuosittain katsomassa lähes kaikki FC Lahden Veikkausliigaottelut.
Lisäksi Karppinen on intohimoinen Suomen jalkapallomaajoukkueen kannattaja. Hän on nähnyt kaikki Suomen MM- ja EM-karsintaottelut sekä Kansojen liigan ottelut vuodesta 1996 alkaen aina Covid-19 -pandemian puhkeamiseen asti. Peräkkäisiä otteluita kertyi yhteensä 122 ennen Covid-19 pandemian alkamista. Pandemia esti pääsyn seitsemään otteluun. Pandemian jälkeen katsottujen karsinataotteluiden sarja on jatkunut keskeytymättömänä 13.11.2021 alkaen. Karppisen sadas peräkkäinen karsintaottelunsa oli Ukraina–Suomi Odessassa 12.11.2016. 
Karppinen käynyt myös kaikissa jalkapallon MM- ja EM-kisoissa vuodesta 1990 alkaen. Hän on nähnyt yhteensä 152 MM-lopputurnausottelua ja 62 EM-lopputurnausottelua. Lisäksi hän on käynyt seuraamassa useita muidenkin FIFA:n maanosaliittojen lopputurnauksia. Hän on lukuisillaan ulkomaanmatkoillaan vieraillut kaikissa 211 FIFA:n jäsenmaassa, viimeisenä Libyassa joulukusssa 2023. Hän on nähnyt yli 150 FIFA:n jäsenmaan A-maaottelun sekä nähnyt jalkapallo-ottelun yli 110 maassa.
Ammatiltaan Karppinen on käräjätuomari.
Johnston (kirjaintyyppi)

Johnston on Edward Johnstonin vuonna 1916 suunnittelema Lontoon metron opasteissa käytettävä kirjaintyyppi. Sen alkuperäinen nimi oli "Underground", myöhemmin sitä kutsuttiin nimellä "Johnston's Railway Type" ja lopulta yksinkertaisesti nimellä "Johnston". Johnston on toiminut esikuvana useille muille sans-serif-kirjaintyypeille, muun muassa Gill Sansille. Fonttivalmistajat P22 ja ITC ovat lisäksi julkaisseet Johnstonista omat digitaaliset versionsa.
Nykyisin Lontoon metron opasteissa ja muussa viestinnässä käytetään Monotypen vuonna 2016 suunnittelemaa Johnstonin laajennettua versiota nimeltään Johnston 100, jossa on enemmän leikkauksia kuin alkuperäisessä kirjaintyypissä.
Reino Hannula

Reino Rafael Hannula (14. huhtikuuta 1905 Ulvila – 15. elokuuta 1987 Pori) oli suomalainen kouluneuvos, joka toimi Porin lyseon opettajana 40 vuotta ja koulun rehtorina 35 vuotta.
Henkilöhistoria.
Reino Hannulan vanhemmat olivat opettaja, taloustirehtööri Frans August Hannula ja Hilja Viktoria Kuhlman ja puoliso vuodesta 1934 Hilkka Sauramo. Kulttuuritoimittaja ja -kriitikko Risto Hannula oli heidän poikansa. Reino Hannula tuli ylioppilaaksi Porin lyseosta 1923 ja valmistui filosofian kandidaatiksi Helsingin yliopistosta 1928. Hän oli Porin lyseon saksan ja ranskan lehtori 1929–1969 ja koulun rehtori 1934–1969. Yleisradion Porin paikallinen ohjelmapäällikkö Hannula oli 1941–1944. Hän oli Porin kaupunginvaltuuston jäsen 1948–1964 ja tasavallan presidentin valitsijamies 1962, ja hänellä oli myös useita muita luottamustoimia. Kouluneuvoksen arvon Hannula sai vuonna 1970, Pori-palkinto hänelle myönnettiin 1974. Reino ja Hilkka Hannulan testamenttiin perustuvalla Suomen Kulttuurirahaston nimikkorahastolla tuetaan musiikkia.
FK Spartak Semey

Fýtbol Klýby Spartak Semey on kazakstanilainen jalkapalloseura Semeyn kaupungista. Seura pelasi vuonna 2015 Kazakstanin toiseksi korkeimmalla sarjatasolla Kazakstanin 1. divisioonassa, jonka jälkeen se ei ole pelannut Kazakstanin kahdella korkeimmalla sarjatasolla. Seura on voittanut kolmesti Kazakstanin mestaruuden. Mestaruudet ovat vuosilta 1994, 1995 ja 1998. Seura pelasi tuolloin nimellä "Jelimai Semipalatinsk".
Hallila (Myrskylä)

Hallila () on kylä Myrskylän kunnan eteläosassa, Lahdesta Myrskylän kautta Koskenkylään johtavan seututie-167:n varrella, Se on maanmittauslaitoksen kiinteistörekisterissä Myrskylän kunnan toinen maarekisterikylä 504 (Myrskylän kunta) - 402 (Hallila) kaikkiaan seitsemästä maarekisterikylästä.
Hallilassa on mm. Puharin mansikkaluomumaatila , Hallilan hevostila. Hallilaan kuuluu myös Humalakosken kylä. Hallilan Skånkärretissä ja Virmossenilla on kummallakin alueellan kaksi kivikautista asuinpaikkaa. 
Hallilassa kylätoimintaa harjoittaa Hallilan kyläseura. 
Muuta.
Hallilassa on liikenne- ja viestintäviraston maantiekamera, mikä on asennettu 26. lokakuuta 2009.
Saarenmaan satama

Saarenmaan satama (; LOCODE: EESMA) on Virossa Saarenmaan saaren pohjoisrannalla sijaitseva satama. Sataman omistaa Tallinna Sadam -yhtiö. Se on harvaan asutulle Ninasenniemelle rakennettu luonnonsatama kolmisenkymmentä kilometriä Kuressaaresta luoteeseen. 
Satama on otettu käyttöön vuonna 2006. Laivapaikkojen lisäksi satamassa on paikkoja pienveneille.
Saariston linnut

Saariston linnut Suomen luonnossa on Dick Forsmanin teos Suomen rannikon saariston linnuista. Teoksen on julkaissut Otava vuonna 2019. 
Alkusanoissaan Forsman sanoo, että kirja on tarkoitettu tavallisille luonnossa liikkuville eikä edellytä asiantuntemusta. Hän toteaa, että vaikka saariston vakituisten asukkaiden määrä on vuosikymmenien kuluessa vähentynyt, mökkien määrä on moninkertaistunut, eikä saaristossa juuri ole kolkkaa, joka jäisi ihmistoimien ulkopuolelle. Hän kehottaakin luonnossa liikkujia vastuullisuuteen.
Johdannossa Forsman esittää saariston jaon sisä-, väli- ja ulkosaaristoon ja esittelee niiden ominaispiirteitä. Hän perustelee teoksen lajivalikoimaa siten, että ensinnäkin mukana ovat lajit, joiden pesintä tapahtuu ensisijaisesti saaristossa, muuten lajivalikoima kattaisi koko Suomen linnuston. Mukana on kuitenkin myös sellaisia lajeja, jotka saaristossa pesiessään tai läpi muuttaessaan ovat erityisen näkyviä.
Kirjassa esitellään 94 tyypillistä saariston lintulajia. Kirjan alussa on kartta, johon on merkitty merkittävät saaristoalueet.
Arviot.
Jan Södersved toteaa "Linnut"-lehdessä, että kuvat ovat erinomaisia ja riittävän suuria, mutta hän olisi toivonut pikkukajavan rinnalle vertailukuvaksi kuvaa nuoresta pikkulokista. Plussaa hän antaa onnistuneesta lajitelmasta ja selkeistä ja teknisesti hyvistä kuvista, miinusta tulee levinneisyyskarttojen puutteesta.
Roomassaaren satama

Roomassaaren satama () on Virossa Saarenmaan saaren etelärannalla Kuressaaressa sijaitseva matkustaja-, tavara- ja venesatama. Sataman omistaa Saarte Liinid -yhtiö. Se sijaitsee viitisen kilometriä Kuressaaresta etelään.
Historiaa.
Roomassaaren satama rakennettiin 1890-luvulla korvaamaan Kuressaaren keskustan piensatamat.
Inginmaa

Inginmaa on Kouvolassa Kuusankosken suuralueella sijaitseva kylä, Keltin kaupunginosassa. Inginmaa kuului vuoteen 2009 asti Kuusankosken kaupunkiin. Inginmaan eteläosan halki kulkee Lahden ja Kouvolan välinen rautatie ja pohjoisosan halki Valtatie 12, Kontjärven pohjoispuolella. 
Inginmaalla oli ennen kaksi radan ylittävää tasoristeystä, jotka poistettiin vuonna 2004 uuden ylikulkusillan valmistuessa Saunamäelle. Saunamäki on samannimisen mäen vierellä sijaitseva rautatien liikennepaikka, jossa on muun muassa kaksi vaihdetta raiteenvaihtoa varten. Lahti–Kouvola-rata perusparannettiin 2010-luvun vaihteessa, jolloin radan suurin sallittu nopeus nousi 200 kilometriin tunnissa.
Inginmaa kuului vuoteen 1921 asti Iitin kuntaan ja se liitettiin Kuusankoskeen vuonna 1921, kun Kuusankoski erotettiin itsenäiseksi kunnaksi Iitistä ja Valkealasta. Kylä kuului Kuusankosken kaupungin lakkauttamiseen asti Kuusankoskeen, vaikka lähimmät palvelut sijaitsevat Elimäen puolella Korialla. Esimerkiksi inginmaalaiset koululaiset käyvät koulua Korian ala-asteella ja Elimäen yläasteella.
Mikonatsoli

Mikonatsoli (C18H14N2Cl4O) on imidatsolijohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä useiden sieni-infektioiden hoitamiseen. Mikonatsoli kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Huoneenlämpötilassa mikonatsoli on kiteistä ainetta, joka liukenee vain vähäisessä määrin veteen. Orgaanisiin liuottimiin se liukenee paremmin. Yhdisteen sienten kasvua estävät ominaisuudet perustuvat siihen, että mikonatsoli estää sieniä syntetisoimasta solukalvoihinsa tarvitsemaansa ergosterolia. Mikonatsoli on laajakirjoinen sienilääke, joka tehoaa useisiin rihmasieniin ja hiivoihin. Tämän lisäksi sillä on antibioottisia ominaisuuksia ja se tehoaa eräisiin grampositiivisiin bakteereihin. Mikonatsolia käytetään muun muassa jalkasienen, emättimen hiivatulehdusten ja suun sieni-infektioiden hoitamiseen. Yhdistettä käytetään paikallisesti voiteena tai suun kautta tablettina. Mikonatsolia voidaan käyttää myös koirien ja kissojen sieni-infektioiden hoitoon.
Haittavaikutukset.
Mikonatsolin aiheuttamia haittavaikutuksia voivat olla paikallinen ihoärsytys, huonovointisuus, oksentelu, ripuli ja pääkipu.
Valmistus.
Mikonatsolin synteesin ensimmäisessä vaiheessa 2,4-diklooriasetofenoni bromataan 2,4-dikloorifenasyylibromidiksi. Tämä välituote reagoi nukleofiilisella substituutiolla imidatsolin kanssa. Seuraavassa vaiheessa ketoniryhmä pelkistetään hydroksyyliryhmäksi natriumboorihydridillä. Viimeinen vaihe on reaktio 2,4‐diklooribentsyylikloridin kanssa.
Martikkalan koulu

Martikkalan koulu on Lapinlahden luoteisosassa Martikkalan kylällä toimiva alakoulu (luokka-asteet 0-6). Koulussa annetaan perusopetuksen ohella esiopetusta. 
Vuonna 2016 koulua kävi Tilastokeskuksen mukaan yhteensä 35 oppilasta. Uudempi oppilasmäärä oli 47; osa koulun oppilaista tulee lähikylistä Iisalmesta ja Kuopiosta.
Nim (ohjelmointikieli)

Nim (aikaisemmin Nimrod) on yleiskäyttöinen, imperatiivinen, staattisesti tyypitetty käännettävä tietokoneiden ohjelmointikieli. Sen suunnitteli ja kehitti Andreas Rumpf. Kielestä julkaistiin ensimmäinen versio vuonna 2008. Nimin syntaksi muistuttaa pythonia ja pascalia. Nimin kääntäjä kääntää kieltä oletuksena C-kielelle, jättäen koodin optimoinnin toiselle kääntäjälle, ja pystyy sen lisäksi myös kääntämään Nimiä C++:ksi, Objective-C:ksi ja JavaScriptiksi.
Julius O. Smith III

Julius Orion Smith III on musiikkitieteen ja digitaalisen signaalinkäsittelyn (DSP) professori Stanfordin yliopistosta CCRMA:sta. Professori emeritus 2009–. Yhteistyötä professori Matti Karjalaisen kanssa.
LGBT Health

LGBT Health on yhdysvaltalainen tieteellinen julkaisu, joka on erikoistunut seksuaali- ja sukupuolivähemmistöjen terveyteen. Julkaisu on vertaisarvioitu. Sitä julkaisee New Rochellessa, New Yorkin osavaltiossa sijaitseva Mary Ann Liebert, Inc. -julkaisuyhtiö. Julkaisun päätoimittaja on tohtori William Byne, joka on kliinisen psykiatrian professori Columbian yliopistossa, New Yorkissa.
Kuvaus.
Julkaisijan mukaan LGBT Healthin aihealueisiin kuuluu kaikkien seksuaali- ja sukupuolivähemmistöjen terveyteen liittyvät asiat. Näitä ovat muun muassa terveyserot, pääsy terveydenhoitoon, syrjinnän ja väkivallan vaikutus mielenterveyteen sekä hoitotapojen vertailu. Lisäksi julkaisu käsittelee muitakin terveydelle olennaisia asioita, kuten lainsäädäntöä. Julkaisijan mukaan tukee tutkijoita, lääkäreitä ja päättäjiä poistaakseen seksuaali- ja sukupuolivähemmistöjen kohtaamat esteet terveydenhoidossa. Julkaisu toivoo artikkeleita kaikkialta maailmasta. Kuitenkin lähes kaikki julkaistut artikkelit oli kirjoitettu Yhdysvalloissa. Vuosina 2016–2018 julkaisuista 218:sta artikkelista 185 oli yhdysvaltalaisia. Toiseksi yleisin artikkeleiden alkuperävaltio tällä aikavälillä oli Kanada, josta oli peräisin kymmenen artikkelia.
Clarivate Analyticsin julkaiseman, tieteellisiä julkaisuja vertaileva "Journal Citation Reports" antoi LGBT Healthille vaikuttavuuskertoimeksi luvun 3.307 vuonna 2018. Se sai vaikuttavuuskertoimellaan sijan 14 kaikkiaan 162:sta tuolloin kategoriaan "”Public, Environmental and Occupational Health”" kuuluvasta julkaisusta. Ilman julkaisun sisäisiä viittauksia vaikuttavuuskerroin oli 3.055. Eigenfactor -pistemäärä vuonna 2018 oli 0.00372.
Jenny Pitkänen

Jenny Cristina Ye (o.s. Pitkänen, s. 13. lokakuuta 1995 Kajaani) on suomalainen tubettaja ja ääninäyttelijä, joka tekee videoita nimimerkillä jennysvoices ja jonka kanavalla on 153 000 tilaajaa. Hän valmistui medianomiksi Tampereen ammattikorkeakoulusta keväällä 2019 erikoistuen leikkaajaksi.
Ura.
Ye avasi Youtube-kanavansa 2015 ja julkaisi seuraavana vuonna videon "151 Pokemon imitaatiota -haaste", jolla on yli miljoona katselukertaa. Hän on itseoppinut näyttelijä ja on toiminut ääninäyttelijänä vuodesta 2018 alkaen. 
Vuonna 2017 Ye julkaisi "Kinder-videoiksi" kutsuttua videosarjaa, jossa esiintyi hänen Kinder-niminen koiransa. Sarjan suosituimmalla videolla "Kinder vastaa kysymyksiin #3" on yli miljoona näyttökertaa. Sarjan viimeinen osa ilmestyi joulukuussa 2017.
Ye palkittiin Vuoden maailmanparannus-palkinnolla Tubecon Video Awards -tilaisuudessa 2018.
Ye kuuluu Troot Finland -verkostoon ja on ollut TubeTour -kiertueen esiintyjä vuosina 2019 ja 2020. Vuosien 2020 ja 2021 kiertueet sekä Tubecon Games -tapahtuma peruuntuivat koronapandemian vuoksi.
Yksityiselämä.
Ye avioitui miesystävänsä kanssa elokuussa 2024 ja asuu Uudellamaalla.
FK Qaısar

Fýtbol Klýby Qaısar () on jalkapalloseura Qızılordan kaupungista. Seura pelaa vuonna 2019 maansa korkeimmalla sarjatasolla Kazakstanin Valioliigassa. Seura on voittanut Kazakstanin Cupin kahdesti vuosina 1998 ja 2019.
FK Oqjetpes

Fýtbol Klýby Oqjetpes () on jalkapalloseura Kökşetawin kaupungista. Seura pelaa vuonna 2019 maansa korkeimmalla sarjatasolla Kazakstanin Valioliigassa.
FK Jetisý

Fýtbol Klýby Jetisý Taldyqorghan () on kazakhstanilainen jalkapalloseura, jonka kotikaupunki on Taldyqorghan. Seura pelaa vuonna 2019 maansa korkeimmalla sarjatasolla Kazakstanin Valioliigassa.
Harald Frilund

Harald Alfred Frilund (22. joulukuuta 1889 Helsinki – 11. maaliskuuta 1969 Helsinki) oli suomalainen diplomi-insinööri ja Ekonon toimitusjohtaja, joka sai professorin arvonimen.
Henkilöhistoria.
Harald Frilundin vanhemmat olivat rakennusmestari Mats (Matts) Vilhelm (Wilhelm) Frilund ja Maria Helena Kurvi ja puoliso vuodesta 1916 Agnes Andersson. Frilund tuli ylioppilaaksi 1909 ja valmistui sähkötekniikan alan diplomi-insinööriksi 1914. Hän toimi valmistuttuaan teollisuuden palveluksessa 1914–1917 ja opetti samalla Viipurin teollisuuskoulussa, Suomen sahanomistajien palovakuutusyhdistyksen sähkötarkastajana hän työskenteli 1917–1920 ja Ekonossa insinöörinä 1920–1923, yli-insinöörinä 1923–1927, apulaisjohtajana 1927–1934, teknillisenä johtajana 1934–1945 ja toimitusjohtajana vuodesta 1946. Oy Consulting Ab:n toimitusjohtaja hän oli vuodesta 1943. Frilund toimi kansanhuoltoministeriön voimatoimiston päällikkönä 1940 ja voimapäällikkönä 1941–1949. Taloudellisen puolustusneuvoston jäsenenä 1936–1939 toiminut Frilund oli hallituksen asiantuntijana Moskovassa 1940. Professorin arvon hän sai vuonna 1953.
Hivpoint

Hivpoint on Hiv-säätiön ylläpitämä suomalainen HIV-tietoutta ja tukea HIV-positiivisille tarjoava tukikeskus. Hivpoint toimi perustamisestaan vuonna 1986 alkaen vuoteen 2011 asti nimellä Aids-tukikeskus ja vuoteen 2017 asti nimellä Hiv-tukikeskus. Hiv-säätiö on aatteellisesti ja uskonnollisesti sitoutumaton järjestö. Vuonna 2019 Hivpointin vuosibudjetti oli noin 1,2 miljoonaa euroa ja vuonna 2024 budjetti oli 700 000 euroa.
Toiminta.
Hivpointin tarkoituksena on sen itsensä mukaan ”hiv-tartuntojen ennaltaehkäiseminen, tartunnan saaneiden, tartunnasta huolestuneiden ja heidän läheisten tukeminen sekä hiv-tartunnan saaneiden ihmis- ja perusoikeuksien edistäminen”. Tätä tarkoitusta varten se tarjoaa tietoa HIV:stä, AIDSista ja muista sukupuolitaudeista. Sillä on muun muassa neuvontapuhelin ja -chat ja se järjestää mahdollisuuksia tapaamiseen työntekijöidensä kanssa.
Hivpoint kohdistaa ennaltaehkäisevää työtä erityisesti miesmatkailijoille, nuorille, maahanmuuttajille, miesten välistä seksiä harrastaville ja HIV-positiivisille. Lisäksi tiedotustoiminta pyrkii vähentämään ennakkoluuloja valtaväestössä.
Hivpoint järjestää HIV-testauksia matalalla kynnyksellä. Lisäksi se myy verkkokaupassaan välineitä HIV-kotitestaukseen. Hivpoint on myös järjestänyt yhteistyössä Suomen Punaisen Ristin kanssa pikatestauksia riskialueilla, kuten Suomen itärajalla, sekä jaannut kondomeja.
Historia.
Suomen viranomaiset olivat hitaita toimimaan, kun ensimmäiset HIV-tartuntatapaukset havaittiin Suomessa vuonna 1983. Keskusteluun HIV-testausten aloituksesta osallistuivat myös Setan aktiivit, jotka perustivat Hivpointin edeltäjän Aids-tukikeskuksen vuonna 1986 Kansanterveyslaitoksen tuella. Aids-tukikeskuksen järjestämät nimettömät testaukset osoittautuivat suosituiksi.
Hivpoint järjesti vuodesta 2014 alkuvuoteen 2018 asti seksivalistusta Thaimaassa vapaaehtoistyöntekijöiden avustamana. "Helsingin Sanomat" julkaisi tammikuussa 2018 jutun, jossa se julkaisi erään vapaaehtoistyöntekijän seksityötä koskevia kommentteja. Hivpoint ei hyväksynyt kommentteja ja päätti lopettaa vapaaehtoistyöntekijöiden käytön Thaimaassa. Se jatkoi työtä omilla työntekijöillään.
Aaron Wan-Bissaka

Aaron Wan-Bissaka (s. 26. marraskuuta 1997 Lontoo) on englantilainen ammattijalkapalloilija, joka edustaa Englannin Valioliigassa pelaavaa West Ham Unitedia. Wan-Bissaka on pelipaikaltaan oikea laitapuolustaja. 
Wan-Bissaka aloitti liigauransa Crystal Palacessa, jossa hän pelasi vuoteen 2019 saakka. Ensimmäisen liigaottelunsa hän pelasi Tottenhamia vastaan helmikuussa 2018. Kaudella 2017–2018 hän pelasi kaikkiaan seitsemän liigaottelua ja seuraavalla kaudella 35. Crystal Palacen kannattajat valitsivat hänet joukkueen vuoden pelaajaksi kaudella 2018–2019.
Wan-Bissaka siirtyi 55 miljoonan euron siirtosummalla Manchester Unitediin kesällä 2019. Hän pelasi debyyttikaudellaan Unitedissa 35 valioliigaottelua, joista 34 ottelua avauskokoonpanossa, ja viisi Eurooppa-liigan ottelua. Kaudella 2020–2021 hän pelasi 34 liigaottelua, joissa teki kaksi ja syötti neljä maalia. Mestarien liigassa hän pelasi kuusi ja Eurooppa-liigassa yhdeksän ottelua, mukaan lukien tappiollinen finaali. Hän menetti vakituisen avauskokoonpanon paikkansa kesken kauden 2021–2022, jolloin pelasi kaikkiaan 20 valioliigaottelua ja kuusi peliä Mestarien liigassa. Hän nousi takaisin vakiokokoonpanoon joulukuussa 2022, ja pelasi kauden 2022–2023 aikana 19 ottelua Valioliigassa, kuusi Eurooppa-liigassa ja viisi peliä Unitedin voittamassa liigacupissa. Kaudella 2023–2024 hän pelasi 22 valioliigaottelua, joista viisi vasempana laitapuolustajana. Mestarien liigassa hän pelasi kolme peliä ja Unitedin voittamassa FA Cupissa neljä ottelua.
Wan-Bissaka siirtyi Valioliigan West Hamiin 17,6 miljoonan euron siirtosummalla ja seitsenvuotisella sopimuksella elokuussa 2024. Hän pelasi tulokaskaudellaan 36 valioliigaottelua, yhtä vaille kaikki avauskokoonpanossa. Hän teki kaksi maalia ja antoi viisi maalisyöttöä.
Wan-Bissaka on pelannut Kongon demokraattisen tasavallan alle 20-vuotiaiden maajoukkueessa sekä Englannin alle 20- ja alle 21-vuotiaiden maajoukkueissa.
Lähteet.
Shiromani Akali Dal

Shiromani Akali Dal (lyh. SAD) on intialainen puolue. Suurinta puolueen kannatus on Punjabin osavaltion sikhien keskuudessa, ja se on Intian kansanpuolueen (BJP) vanhimpia liittolaisia. Puolue pitää itseään sikhien pääasiallisena edustajana, joka tuo esille sikheille tärkeitä asioita. Puolueen läheisistä väleistä Intian kansanpuolueeseen, ja sen johtamaan vaaliliittoon (NDA), kertoo puheenjohtajan vuonna 2018 antama kommentti, jonka mukaan Akali Dal on BJP:n ikuinen liittolainen.
Puolueen nykyisen puheenjohtajan Sukhbir Singh Badalin isä Parkash Singh Badal on toiminut viisi kautta Punjabin pääministerinä. Vuonna 2017 puolue hävisi Punjabin osavaltiovaaleissa eikä päässyt muodostamaan hallitusta.
Kouvolan Prismakeskus

Kouvolan Prismakeskus on liikekeskus Kouvolassa, Kuutostien varrella Korjalan kaupunginosassa. Rakennuksessa sijaitsee Kouvolan Prisma. Prisman lisäksi rakennuksessa sijaitsee myös useita muita liikkeitä, kuten lokakuussa 2016 avattu Tykkimäki Actionpark.
Rakennus valmistui alun perin vuonna 1974, mutta sen pinta-ala kolminkertaistui vuosina 2010–2011 tehdyn mittavan peruskorjauksen myötä. Vuonna 2011 uusitun Prismakeskuksen valmistuessa Kouvolan Prisma oli Suomen suurin Prisma. Nykyään Kouvolan Prismakeskus on Suomen kolmanneksi suurin hypermarketti, Helsingin Kannelmäen ja Joensuun Prismojen jälkeen. Rakennuksen omistaa S-ryhmän Kymen Seudun Osuuskauppa (KSO).
Historia.
Kouvolan Prisma-keskus rakenettiin Kouvolan Korjalaan Tommolankadulle vuonna 1974. Tällöin rakennukseen avattiin Sokos-market. 
Sokos-market muutettiin Prismaksi vuonna 1997 tehdyn uudistuksen yhteydessä. Rakennuksessa toimi vuoteen 2010 asti myös McDonald's. 
Kouvolan Prismakeskus peruskorjattiin perusteellisesti vuosina 2010-2011. Remontin yhteydessä koko rakennuksen pinta-ala kolminkertaistui. 1980-luvun rakennuksen eteläpuolelle rakennettiin uusi kolmikerroksinen pysäköintihalli ja länsipuolelle uusi, vanhaan myymälään verrattuna lähes kaksinkertainen myymälälaajennus, jonne siirtyi suurin osa nykyisestä ruokaosastosta ja uusi monipuolinen Rauta-Prisma sekä Puutarha-Prisma. Rakennuksen pohjoispuolelle rakennettiin erillinen noutopiha ja noutomyymälä. 
Kouvolan uusittu Prismakeskus avattiin syyskuussa 2011 ja oli silloin suurin Prismakeskus ja Prisma-myymälä. Nykyään Kouvolan Prismakeskus on Suomen kolmanneksi suurin.
Vuonna 2016 Tykkimäki kertoi haluavansa avata sisäaktiviteettipuiston Kouvolan Prismakeskukseen. Uuden Actionparkin rakennustyöt alkoi elokuussa 2016 ja puisto valmistui lokakuussa 2016. Actionparkin valmistumisen johdosta Prisman myymälän pinta-ala pieneni hieman ja koko myymälän järjestystä muutettiin. Kouvolan Prismakeskuksen ravintolamaailma uudistettiin alkuvuodesta 2019. 
Kymen Seudun Osuuskauppa aloittaa Kouvolan Prismakeskuksen uudistamishankkeen loppuvuoden aikana. KSO:n hallitus päätti hankkeen käynnistämisestä 15.11.2022. Kokonaisinvestointi on yli 20 miljoonaa euroa. Työt etenevät vaiheittain ja Prisma palvelee asiakkaita normaalein aukioloajoin koko hankkeen ajan. Kokonaisuudessaan hanke kestää reilun vuoden ajan, uusittu Prismakeskus valmistuu alkuvuonna 2024 Prisma Kouvolan 50-vuotisjuhlavuoden kunniaksi.
Vuonna 2023 Kouvolan Prisman edustalle suunnitellun liikenneympyrän rakennustyöt on tarkoitus toteuttaa elo–lokakuussa. Kymen Seudun Osuuskauppa maksaa 35 prosenttia suunnittelun ja rakentamisen kustannuksista ja Kouvolan kaupunki maksaa loput 65 prosenttia. Liikennevaloristeys korvataan liikenneympyrällä ja Prisman edustalle tehdään bussipysäkkejä. Uudistustyöt valmistuivat alkuvuonna 2024, ja avajaisia vietettiin maaliskuussa 2024, jolloin juhlittiin myös Prismakeskuksen 50-vuotista taivalta.
Sikkim Democratic Front

Sikkim Democratic Front (lyh. SDF) on intialainen, Sikkimin osavaltiossa toimiva, puolue. Puolueen johtaja ja perustaja Pawan Kumar Chamling toimi Sikkimin pääministerinä vuosina 1994–2019. Puolueen voittokulku päättyi vuonna 2019, jolloin Sikkim Krantikari Morcha voitti Sikkimin osavaltiovaalit kahdella paikalla. Yli 24 vuotta kestänyt ura osavaltion pääministerinä teki Chamlingista pisimpään virassa olleen intialaisen osavaltion pääministerin. Suurimman voittonsa puolue saavutti vuonna 2009 voitettuaan kaikki paikat Sikkimin osavaltion hallitukseen.
Sikkim Democratic Front -puolue kuuluu Intian kansanpuolueen johtamaan NDA-vaalikoalitioon.
Pirttijärvi (Jyväskylä, Leustu)

Pirttijärvi on Keski-Suomessa Jyväskylässä Korpilahden Leustussa sijaitseva järvi.
Maantietoa.
Järven pinta-ala on 10 hehtaaria, se on 700 metriä pitkä ja 450 metriä leveä. Se sijaitsee Leustussa Lahnavuoren juurella kylän peltoaukean reunassa. Järvellä on keskellä Pirttiniemi, joka jakaa järven kahdeksi järvenosaksi. Niitä yhdistävät toisiinsa niemen edessä oleva 60 metriä leveä salmi. Läntisen osan eteläpäätä kutsutaan Pirttipohjaksi. Järvellä on kartan mukaan kaksi saarta, joita ei ole karttoihin nimetty. Ne sijaitsevat vierekkäin itäisessä järvenosassa. Järven rantaviivan pituus on 2,5 kilometriä ja sen rannat ovat metsämaata. Leustun pellot eivät ylety aivan järvenrantaan asti. Järven lähellä sijaitsee maatila ja rantaan on rakennettu neljä muuta kiinteistöä ja viisi vapaa-ajan asuntoa. Niille tulee tiet Leustun kylätieltä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Saajoen valuma-alueella (14.27), jonka Saarijärven alueeseen (14.272) järvi kuuluu. Järven vedenpinnan korkeus on 122,7 metriä mpy. Siihen on johdettu ojat Horkankylän takaa ja vierestä. Järven laskuoja lähtee sen luoteispäästä ja se laskee lähes kilometrin päässä Lahnajärveen ja tämä laskee heti Saarijärveen. Saarijärven laskujoki on Saajoki, joka laskee viiden kilometrin päässä Päijänteen Luokslahden Saalahteen.
Historiaa.
Vuoden 1963 peruskartassa oli saman verran peltomaata järven lähiympäristössä. Rantarakentaminen on entisaikaan verrattuna lisääntynyt.
Hyönteishotelli

Hyönteishotelli tai ötökkähotelli on hyönteisille rakennettu pönttömäinen keinopesä. Hyönteishotelli tarjoaa eri hyönteisille paikan yöpyä, pesiä tai talvehtia. Ihminen hyödyntää hyönteishotelleja pölyttäjähyönteisten houkuttelemiseksi hedelmäpuihin ja marjapensaisiin.
Hyönteishotelli voidaan valmistaa puusta, johon porataan reikiä hyönteisille pesäkoloiksi. Hyönteiset viihtyvät kuivasta lehtipuusta kuten koivusta sahatussa pöllissä, sillä havupuut ovat niille liian pihkaisia. Hyönteishotellin voi rakentaa myös korsista kuten koiranputkesta tai järviruo'osta. Pöntössä voidaan käyttää myös esimerkiksi käpyjä, hamppua ja kaarnaa. Pönttö ripustetaan ulos seinään tai puuhun kasvillisuuden yläpuolelle sellaiseen asentoon, että reikiin ei mene vettä. Etelän tai lännen suuntaan asetettu pönttö on lämmin ja hyönteisille parhaiten soveltuva. Pöntöissä voidaan käyttää metalliverkkoja suojaamaan koloja linnuilta. Ampiaisten pesintä estetään ahtamalla materiaalit tiiviisti pönttöön.
Tyypillisiä hyönteishotellin asukkaita ovat koloissa pesivät myrkkypistiäiset ja niiden loiset. Yleisimpiä lajeja Suomen hyönteishotelleissa ovat esimerkiksi rusomuurarimehiläinen, kantomehiläinen ja muut erakkomehiläiset, erakkoampiainen sekä hirsioksahukka ja muut petopistiäiset.
Hyönteishotellissa on asukkaita myös talvella, sillä hyönteiset talvehtivat siellä.
Norovyn Altanhujag

Norovyn Altanhujag (; s. 20. tammikuuta 1958) on mongolialainen poliitikko. Hän toimi Mongolian pääministerinä vuosina 2012–2014. 
Demokraattista puoluetta edustava Altanhujag syrjäytettiin epäluottamuslauseella. Häntä syytettiin korruptiosta, nepotismista ja huonosta hallinnosta.
Jargaltulgyn Erdenebat

Jargaltulgyn Erdenebat (; s. 17. kesäkuuta 1973) on mongolialainen poliitikko. Hän toimi Mongolian pääministerinä vuosina 2016–2017.
Mongolian kansanpuoluetta edustava Erdenebat syrjäytettiin epäluottamuslauseella, kun hänen puolueensa oli hävinnyt presidentinvaalit. Häntä syytettiin noin 275 miljoonan euron arvoisten toimilupien myöntämisestä yrityksille, joilla on yhteyksiä Erdenebatin hallituksen ministereihin.
RAF Leuchars

RAF Leuchars (IATA: ADX, ICAO: EGQL) on Yhdistyneen kuningaskunnan sotilaslentoasema Skotlannissa Fifen alueella ja Firth of Forth -vuonon pohjoisella rannalla. Britannian kuninkaalliset ilmavoimat oli lentoaseman pääkäyttäjä vuosina 1920–2015.
Leuchars oli alun perin vain koulutuskäyttöön tähtäävä lentotukikohta, mutta se otettiin 1950 hävittäjäkoneiden käyttöön. RAF:n ohella lentoasema palveli Britannian kuninkaallista laivastoa. Alueella on sijainnut myös NHS:n ylläpitämä varuskuntasairaala.
Lentokentältä ovat operoineet Supermarine Spitfiren sekä Lockheed Hudsonin jälkeen suihkuhävittäjät, kuten Hawker Hunter, English Electric Lightning, Panavia Tornado, F-4 Phantom II sekä Eurofighter Typhoon. Vaikka lentoasemalle jäi muuta sotilastoimintaan, niin suurelta osaltaan lentotoiminta on siirtynyt RAF Lossiemouthiin, Pohjois-Skotlannin rannikolle.
Fourmies

Fourmies on kunta Pohjois-Ranskassa Nordin departementissa Hauts-de-Francen alueella. Se sijaitsee lähellä Belgian rajaa.
Historia.
Fourmies oli vahva tekstiiliteollisuuskeskus 1940-luvulle saakka. Kaupungissa on tekstiiliteollisuusmuseo "MTVS – musée du textile et de la vie sociale" vanhassa Prouvost-Masurel -tehtaassa, jonka tiilipiippu on erityisen vaikuttava. Nordin departementti alkoi luetteloida alueellaan olevia teollisia savupiippuja vuonna 2008, kuvaillen niitä työntekijöiden kellotorneiksi. Savupiippuja juhlistetaan toukokuun ensimmäisenä päivänä. Tämä on erityisen tärkeä päivä Fourmiesin asukkaille, sillä 1. toukokuuta vuonna 1891 armeijan joukon ampuivat siellä yhdeksän mielenosoittajaa vapun päivän juhlinnassa. Tämä ampumistapahtuma tunnetaan nimellä Fusillade de Fourmies, ja se lisäsi työväen liikehdintää Ranskassa.
Urheilu.
Kunnassa on järjestetty vuodesta 1928 lähtien pyöräilykilpailu Grand Prix de Fourmies.
Uhnaagiin Hurelsuh

Uhnaagiin Hurelsuh (; s. 14. kesäkuuta 1968) on mongolialainen poliitikko, joka on toiminut niin maansa pääministerinä kuin presidenttinäkin.
Tausta ja yksityiselämä.
Hurelsuh syntyi vuonna 1968 Ulan Batorissa. Hän on naimisissa ja hänellä on kaksi tytärtä.
Armeija-ajoistaan lähtien Hurelsuhin lempinimi on ollut ”Nyrkki”.
Poliittinen ura.
Vuosina 2008–2012 Hurelsuh toimi Mongolian kansanpuolueen puoluesihteerinä ja jätti tehtävän noustuaan parlamenttiin vuonna 2012.
Hän toimii Mongolian pääministerinä vuodesta 2017. Hän on edistänyt Japanin ja Pohjois-Korean välisiä neuvotteluita.
Hurelsuhin hallitus erosi 22. tammikuuta 2020 vain pari päivää jatkuneiden protestien vuoksi. Protestit saivat alkunsa, kun julkisuuteen vuosi video koronapotilaan ja tämän vastasyntyneen lapsen epäinhimillisestä kohtelusta. Virkaatekeväksi pääministeriksi nousi Luvsannamsrai Oyun-Erdene.. 
Vuoden 2021 presidentinvaaleissa Hurelsuh valittiin maansa presidentiksi.
Florijana Ismaili

Florijana Ismaili (1. tammikuuta 1995 Aarberg, Bernin kantoni, Sveitsi – 29. kesäkuuta 2019 Musso, Comon maakunta, Italia) oli sveitsiläinen jalkapalloilija. Hän edusti koko uransa BSC Young Boysin naisten joukkuetta ja pelasi 33 maaottelua Sveitsin naisten jalkapallomaajoukkueessa. Hän kuului Sveitsin joukkueeseen myös vuoden 2015 maailmanmestaruuskilpailuissa.
Ismaili hukkui kesäkuussa 2019 Italiassa Comojärveen. Hän oli veneilemässä joukkuetoverinsa kanssa ja sukelsi järveen, mutta ei noussut enää pintaan. Ismailin ruumis löydettiin kolme päivää myöhemmin sukellusrobotin avulla 200 metrin syvyydestä.
Lily Parr

Lilian "Lily" Parr (26. huhtikuuta 1905 – 24. toukokuuta 1978) oli englantilainen jalkapalloilija. Hänet muistetaan parhaiten lancashireläisen Dick, Kerr's Ladies team -naisten jalkapallojoukkueen laiturina. Vuonna 2002 hän oli ainoa naispelaaja, joka valittiin Englannin Jalkapallomuseo Hall of Fameen.. 
Seurajoukkueura.
Ensimmäisen maailmansodan aikana Brittein saarilla kasvoi mielenkiinto naisjalkapalloa kohtaan miesten ollessa sotimassa. Dick, Kerr &amp; Co. -ammusyhtiön naisjoukkue oli yksi suosituimmista. Parr liittyi joukkueeseen 14-vuotiaana, ensin laitapuolustajana, mutta kun hänet siirrettiin laitahyökkääjäksi, hän teki heti ensimmäisessä ottelussaan hattutempun ja koko 32-vuotisella urallaan yli 980 maalia.
Hän oli tuon aikakauden naiseksi huomattavan pitkä (183 cm), ja hänen vasemman jalan laukauksensa oli kovempi kuin monen miespelaajan.
Naisten jalkapallon suosio romahti toisen maailmansodan jälkeen, osasyynä oli se, että FA kielsi sen naisille epäsopivana, mutta Parr jatkoi uraansa vuoteen 1951 Preston Ladiesiksi nimensä muuttaneessa joukkueessa.
Uran jälkeen.
Hän kouluttautui mielisairaanhoitajaksi ja kuoli 73-vuotiaana keuhkosyöpään. Hän oli ketjupolttaja, ja huhuttiinkin, että hän sai palkan lisäksi tupakkayhtiöltä Woodbine-merkkisiä savukkeita.
Parr on ensimmäinen naisjalkapalloilija, joka on saanut patsaan Englannin Jalkapallomuseoon Manchesteriin. Patsas paljastettiin kesäkuun alussa 2019.
Rolf Carlson

Rolf Carlson (s. 1945) on kansainvälisesti tunnettu ruotsalainen puheteknologian professori (1995–)
Kuninkaallisesta teknillisestä korkeakoulusta (KTH) Tukholmasta. Hänestä tuli emeritus 2011.
Björn Granström

Björn Granström (s. 1946) on puheviestinnän professori Kuninkaallisesta teknillisestä korkeakoulusta (KTH) Tukholmasta. Hänestä tuli Gunnar Fantin jälkeen 1987 puheviestinnän professori KTH:on. Hän oli KTH:n "CTT – Centre for Speech Technologyn" johtaja sen perustamisesta 1996 saakka.
Rikosäänilausunto

Rikosäänilausunto on epäillyn henkilön tallennetusta äänestä tehty puheanalyysi poliisiviranomaisia varten.
"Rikosäänilausunto"-käsite syntyi Intelligent Speech Analyser™ (ISA) -ohjelman käytön yhteydessä 1996 kun ohjelman kehittäjä sai ennen Joensuun 28.–29.8.1996 Fonetiikan päiviä päivien abstraktit nähtyään tietää, että Intelligent Speech Analyser™ (ISA) -ohjelmaa oli käytetty Helsingin yliopistossa edelliset 10 vuotta (1987–1996) muuhunkin kuin akateemiseen tieteelliseen käyttötarkoitukseen.
Joensuun 1996 Fonetiikan päivistä lähtien "Rikosäänilausunto"-käsitettä on vakiinnutettu tarkoittamaan nimenomaan Intelligent Speech Analyser™ (ISA) -ohjelmalla 10 vuotta (1987–1996) Helsingin yliopistossa tehtyjä äänilausuntoja.
Erkki Heino

Erkki Heino (14. kesäkuuta 1904 Helsinki – 9. kesäkuuta 1964 Helsinki) oli suomalainen diplomi-insinööri ja radio- ja yleisradiotoiminnan kehittäjä Posti- ja lennätinhallituksessa.
Henkilöhistoria.
Erkki Heinon vanhemmat olivat esittelijäneuvos Iivar Oskar Heino ja Gerda Sofia Roschier ja puoliso vuodesta 1934 Aune Laura Aaltonen. Heino tuli ylioppilaaksi Helsingin Uudesta yhteiskoulusta 1925 ja valmistui sähkötekniikan alan diplomi-insinööriksi Teknillisestä korkeakoulusta 1932, kansainvälisen radiosähköttäjätutkinnon hän suoritti 1928. Heino toimi "Helsingin Sanomien" radiosähköttäjänä ja toimittajana 1921–1932 ja laivoissa radiosähköttäjänä 1923 ja 1928. Hän oli Helsingin radioaseman vt. hoitaja 1930–1933 ja vakinainen 1933–1937, Helsingin lentokoneviestiaseman päällikkönä hän toimi 1936–1939. Posti- ja lennätinhallituksessa Heino oli yli-insinööri, radiokonttorin päällikkö ja toimistopäällikkö 1938–1961. Kulkulaitosten ja yleisten töiden ministeriön ilmailuviestijaoston päällikkönä Heino toimi vuodesta 1939. Hän oli radiosähköttäjäkurssien opettaja 1938–1950, opetti Helsingin teknillisessä koulussa 1939–1940 ja oli Sotevan radiotekniikan asiantuntija vuodesta 1947. Heino oli perustamassa useita radioalan yrityksiä ja hänellä oli kansallisia ja kansainvälisiä luottamustehtäviä, kuten Radioinsinöörien seuran puheenjohtajuus 1940–1942. Sotilasarvoltaan sekä talvisotaan että jatkosotaan osallistunut Heino oli insinöörikapteeni (1941), jatkosodassa hän oli Viestiosasto II:n toimistopäällikkö.
Luka Elsner

Luka Elsner (s. 2. elokuuta 1982) on slovenialainen jalkapallovalmentaja ja entinen puolustaja. Kesästä 2022 lähtien hän on toiminut Le Havren päävalmentajana. 
Ura.
Elsner syntyi Ljubljanassa jalkapalloperheeseen. Hänen isänsä Marko Elsner pelasi ammattilaisena Ranskassa ja Itävallassa ja isosisä Branko Elsner teki pitkän uran jalkapallovalmentajana. Myös Lukan nuorempi veli Rok Elsner on tehnyt uraa jalkapalloilijana.
Elsner aloitti uransa Ranskassa US Cagnesin joukkueessa vuonna 2000. Hän edusti joukkuetta neljä vuotta kunnes siirtyi Sloveniaan NK Domžalen joukkueeseen. Elsner edusti lähes koko uransa lopun slovenialaisseuraa lukuun ottamatta lyhyitä visiittejä SK Austria Kärntenissä ja Al-Muharraqissa kausilla 2009/10 ja 2010/11.
Elsner aloitti valmennusuransa huhtikuussa 2012 NK Domžalen apuvalmentajana. Elokuussa 2013 hän nousi seuran päävalmentajaksi ja luotsasi seuraa syyskuuhun 2016 saakka, kunnes siirtyi Olimpija Ljubljanan päävalmentajaksi. Hänet korvattiin Marijan Pušnikilla maaliskuun alussa 2017.
Olimpija-potkujensa jälkeen Elsner toimi kyproslaisen Pafosin päävalmentajana, kunnes siirtyi kaudeksi 2018/19 belgialaisen Union SG:n päävalmentajaksi. Elsner luotsasi Unionin Belgian 2. divisioonassa kolmanneksi. Kauden jälkeen hän jätti seuran ja siirtyi Ranskan liigan Amiensin päävalmentajaksi. Amiens oli liigassa toiseksi viimeisenä, kun koronapandemia keskeytti sarjan maaliskuussa 2020. Liigan päätöksellä Toulouse ja Amiens putosivat Ligue 2:een. Amiensin kausi sarjatasoa alempana alkoi kehnosti ja seura erotti Elsnerin syyskuussa 2020.
Helmikuun alussa 2021 Elsneristä tuli Belgian liigassa putoamiskamppailuun vajonneen KV Kortrijkin päävalmentaja. Elsnerin johdolla Kortrijk sijoittui kauden päätteeksi sijalle 14 ja säilytti sarjapaikkansa. Lokakuussa 2021 Standard Liège palkkasi hänet uudeksi päävalmentajakseen. Elsnerin johdolla Standardin tulokset jäivät heikoiksi ja joukkue oli Belgian liigan runkosarjassa 13:s. Seura erotti Elsnerin huhtikuussa 2022.
Kesäkuussa 2022 Elsneristä tuli Ligue 2:n Le Havren päävalmentaja.
Yksityiselämä.
Hänen isoisäni myös oli valmentaja ja isänsä Marko sekä veljensä Rok myös olivat jalkapalloilijat.
Pasi Vainikka

Pasi Vainikka (s. 3. kesäkuuta 1977) on suomalainen tekniikan tohtori ja hiilidioksidista sekä sähköstä proteiinia valmistavan Solar Foods -yrityksen entinen toimitusjohtaja. Hän perusti yrityksen yhdessä tekniikan tohtori Juha-Pekka Pitkäsen, professori Jero Arolan, tutkimusinsinööri Sami Holmströmin, liikemies Jari Tuovisen ja Janne Mäkelän kanssa vuonna 2017.
Elämä ja ura.
Vainikka on kotoisin Lappeenrannasta. Hän opiskeli Kesämäen lukiossa, josta valmistui ylioppilaaksi vuonna 1996, ja suoritti varusmiespalveluksen vuosien 1996-1997 aikana alokkaana Karjalan prikaatissa, upseerikokelaana kurssilla 209 ja kouluttajakokelaana kurssilla 210 RUK:ssa Haminassa. Sotilasarvoltaan Vainikka on yliluutnantti. Lappeenrannan teknillisessä korkeakoulussa (nykyisin LUT) Vainikka aloitti energiatalouden opintonsa vuonna 1997, ja valmistui diplomi-insinööriksi vuonna 2002. Samanaikaisesti hän myös suoritti Ison-Britannian Cranfieldin yliopistossa maisterintutkinnon energiatekniikasta vuonna 2000–2001. Valmistuttuaan hän työskenteli tutkijana VTT:llä polttotekniikan tutkimusryhmässä vuosina 2002–2006, ja jatkoi tutkimustiimin vetäjänä vuosina 2007–2008. 
Vainikka suoritti väitöskirjaopintonsa Åbo Akademin poltto- ja materiaalikemian -oppiaineesta. Vainikan vuonna 2011 valmistunut väitöskirja "Occurrence of bromine in fluidised bed combustion of solid recovered fuel" käsittelee bromin esiintymistä kiinteissä polttoaineissa ja luonnehtii bromin käyttäytymistä kierrätyspolttoaineen leijukerrospoltossa. 
Väitöskirjaopintojensa aikana ja niiden jälkeen vuosina 2010–2018, Vainikka jatkoi työskentelyä VTT:llä eri tutkimusprojekteissa ja tehtävissä: asiakaspäällikkönä ja tutkimuskoordinaattorina energiatutkimuksen strategisessa ohjausryhmässä, ja uusiutuvien energioiden johtavana tutkijana. 
Hän on toiminut LUT:in uusiutuvan energian dosenttina vuodesta 2018.
Vainikka on myös työskennellyt useissa kehitysprojekteissa fossiilisten polttoaineiden ja uusiutuvien energiamuotojen parissa Suomessa ja ulkomailla. 
Vainikka toimi avainhenkilönä ja vastuullisena johtajana Tekesin (nyk. Business Finland) rahoittamassa Neo-Carbon Energy strategisessa tutkimusavauksessa, joka on tiettävästi Suomen suurin yksittäinen uusiutuvan energian tutkimushanke. Tutkimusavauksesta syntyneisiin Viimeisimpiin projekteihin lukeutuivat muun muassa SOLETAIR fuel-from-air , Neo-Carbon Food ja The Global Internet of Energy.
Tunnustukset.
Yli 20 tiedejulkaisua ja 30 akateemista tekstiä vuodesta 2002 alkaen.
Shahobiddin Zoirov

Shahobiddin Zoirov (s. 3. maaliskuuta 1993 Kogon) on uzbekistanilainen nyrkkeilijä ja olympiavoittaja. Zoirov saavutti olympiakultaa Rio de Janeirossa 2016 kärpässarjassa eli 52 kg painoluokassa.
Latokasken koulu

Nauriskasken koulu on alakoulu, joka sijaitsee Latokaskella, Espoossa. Koulussa on noin 400 oppilasta. Koulun rehtorina toimii Tuula Merenheimo. Koulu oli entiseltä nimeltään Latokasken koulu. Koulun nimi muuttui uuden rakennuksen valmistuessa vajaan kilometrin päähän vanhasta koulusta.
Sven Jalavisto

Sven Ille Agaton Jalavisto, vuoteen 1925 Elmgren (29. elokuuta 1905 Hamina – 5. elokuuta 1974 Helsinki) oli diplomi-insinööri ja yritysjohtaja, joka sai kauppaneuvoksen arvon.
Henkilöhistoria.
Sven Jalaviston vanhemmat olivat ylilääkäri Robert Elias Elmgren ja Inez Helena Meurman ja puoliso vuodesta 1934 Alli Hilja Tuulikki Hupa (entinen Höglund). Fysiologian professori Eeva Jalavisto ja laulaja Tuomi Elmgren-Heinonen olivat hänen sisariaan. Jalavisto tuli ylioppilaaksi Suomalaisesta normaalilyseosta 1923 ja valmistui diplomi-insinööriksi Teknillisestä korkeakoulusta 1928, insinööriupseerin tutkinnon hän suoritti Kadettikoulussa 1929. Jalavisto oli Suomenlinnan ja Santahaminan teknisten laitosten käyttöinsinööri 1929–1931, Valtion laivatelakan Suomenlinnan sähkölaitoksen käyttöinsinööri 1932–1934, Suomen Sähkö -yhtiön palveluksessa 1934–1936, Oulu Oy:n voimalaitos- ja sähköinsinööri 1936–1941, Weilin &amp; Göös -yhtiön teknillinen johtaja 1941–1948 ja HPY:n toimitusjohtaja 1948–1970. Jalavistolla oli useita luottamustoimia, kuten Puhelinlaitosten Liiton puheenjohtajuus 1949–1965. Kauppaneuvoksen arvon hän sai 1969. Sotilasarvoltaan Jalavisto oli insinöörimajuri.
Tallinna Lennujaam

AS Tallinna Lennujaam on virolainen yhtiö, joka hallinnoi kaikkia Viron kaupallisia lentoasemia (Kuressaare, Kärdla, Pärnu, Tallinna, Tartto) ja lentokenttiä (Kihnu, Ruhnu) ja omistaa ne. Yhtiön omistaa Viron valtio. Yrityksen liikevaihto oli vuonna 2018 44 milj. euroa, ja se työllisti vuoden 2018 lopulla 680 henkilöä.
Lentoasemien kautta kulki vuonna 2018 vajaat 3,1 miljoonaa matkustajaa. Heistä 98 prosenttia oli ulkomaan liikenteen matkustajia.
Isosorbididinitraatti

Isosorbididinitraatti (C6H8N2O8) on nitraattiestereihin kuuluva orgaaninen yhdiste. Yhdistettä käytetään lääketieteessä verisuonia laajentavana lääkkeenä angina pectoriksen hoidossa. Isosorbididinitraatti kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Huoneenlämpötilassa isosorbididinitraatti on värittömiä kiteitä. Se liukenee hieman veteen ja hyvin poolisiin orgaanisiin liuottimiin kuten etanoliin ja asetoniin. Isosorbididinitraatti on optisesti aktiivista ja sen kiertokyky etanoliliuoksessa on +135. Isosorbididinitraatti metaboloituu ihmisen maksassa typpimonoksidiksi ja isosorbidi-2- ja isosorbidi-5-nitraateiksi. Typpioksidi aktivoi guanylaattisyklaasia, minkä vuoksi suurten valtimoiden seinämät rentoutuvat ja verisuonet laajenevat. Aineenvaihduntatuotteina muodostuvat mononitraatit ovat myös lääkeaineena aktiivisia. Isosorbidinitraatti annostellaan nieltävänä tablettina, kielen alle laitettavana tablettina tai suihkeena. Isosorbididinitraattia käytetään angina pectoriksen hoitoon ja yhdessä nesteenpoistolääkkeiden kanssa sitä voidaan käyttää myös sydämen vajaatoiminnan hoidossa.
Haittavaikutukset.
Isosorbididinitraatin aiheuttamia haittavaikutuksia voivat olla verenpaineen lasku liian alhaiseksi, rytmihäiriöt, suun kuivuminen, huonovointisuus ja allergiset oireet kuten ihottuma.
Valmistus.
Isosorbididinitraattia valmistetaan lähtien sorbitolista. Sorbitolia kuumennettaan p-tolueenisulfonihapon kanssa ja tuotteena muodostuu isosorbidia. Isosorbidi nitrataan isosorbididinitraatiksi typpihapon ja rikkihapon seoksella.
Älysopimus

Älysopimus on tietokoneprotokolla, joka on tarkoitettu helpottamaan, tarkistamaan tai valvomaan sopimuksen neuvottelua tai suorittamista digitaalisesti. Älykkäät sopimukset mahdollistavat uskottavien liiketoimien suorittamisen ilman kolmansia osapuolia. Nämä transaktiot ovat seurattavia ja peruuttamattomia.
Älykkäiden sopimusten tavoitteena on tarjota turvallisuutta, joka on perinteistä sopimusoikeutta parempi sekä vähentää muita sopimuksiin liittyviä transaktiokustannuksia. Monet kryptovaluutat ovat toteuttaneet erilaisia älysopimuksia.
Historia.
Älysopimuksia ehdotti ensimmäisenä termin luoja Nick Szabo. Nykyisillä lohkoketjuihin perustuvilla toteutuksilla älysopimuksia käytetään enimmäkseen yleisessä laskennassa, joka tapahtuu lohkoketju- tai hajautetussa tilikirjassa. Tässä esimerkiksi Ethereumin säätiössä tai IBM:ssä käytettävässä tulkinnassa älykäs sopimus ei liity välttämättä sopimuksen klassiseen käsitteeseen, vaan se voi olla mikä tahansa tietokoneohjelma.
Toteutukset.
Bysantin vikatoleranttiset algoritmit mahdollistivat älysopimukset digitaalisen tietoturvan hajauttamisella. Lisäksi ohjelmointikielet, joiden Turing-täydellisyyden eri asteet ovat joidenkin lohkoketjujen sisäänrakennettu ominaisuus, mahdollistavat mukautetun ja hienostuneen logiikan luomisen.
Seuraavat ovat merkittäviä esimerkkejä älykkäiden sopimusten toteuttamisesta:
Turvallisuusongelmat.
Lohkoketju-pohjainen älysopimus on kaikkien mainitun lohkoketjun käyttäjien nähtävissä. Tämä johtaa kuitenkin tilanteeseen, jossa viat, mukaan lukien tietoturva-aukot näkyvät kaikille, mutta niitä ei välttämättä korjata nopeasti. Tällainen vaikea nopeasti korjattava hyökkäys toteutettiin menestyksekkäästi DAO:ssa kesäkuussa 2016 tyhjentämällä 50 miljoonaa dollaria Etheriä, kun kehittäjät taas yrittivät esittää yksimielisyyden saavaa ratkaisua. DAO-ohjelmalla oli aikaviive ennen kuin hakkeri pystyi poistamaan varat; Ethereum-ohjelmiston fork tehtiin hyökkääjän varojen takaisinperimiseksi ennen määräajan päättymistä.
Christian Hillborg

Christian Hillborg (s. 16. maaliskuuta 1978) on ruotsalainen näyttelijä.
Hillborg aloitti näyttelijänuransa vuonna 2006, kun hän sai pienen roolin "Hombres"-sarjasta. Vuonna 2011 hän sai vakituisen roolin "Silta"-sarjasta. 
Hillborgin ensimmäinen pitkä elokuva tuli samana vuonna, kun hän oli tähtenä elokuvassa "Rahalla saa".
Netflixin Englannin historiasta kertovassa sarjassa "The" "Last Kingdom" Hillborg esitti Erikiä, Sigefridin veljeä. Amazonin BBC Digitalille tuottamassa mustassa komediassa "Fleabag" hän esitti Clairen suomalaista poikaystävää Klarea kahden jakson verran.
Hillborg on suosittu sosiaalisessa mediassa.